Broj: 711-I-584-M-102/22-02-17

Zagreb, 25. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Mateja Badrova, ravnatelja Zavoda za prostorno uređenje Brodsko-posavske županije** (u daljnjem tekstu: Zavod),za davanjem mišljenja Povjerenstva, na 161. sjednici, održanoj 25. veljače 2022., daje sljedeće:

**MIŠLJENJE**

**I. Obveznik Matej Badrov, ravnatelj Zavoda, ne može uz plaću za obnašanje ove javne dužnosti primati božićnicu, regres, dar za dijete i druge dodatne naknade za poslove obnašanja navedene javne dužnosti zabranjene odredbom članka 7. točke d) ZSSI-a.**

**II. Ukoliko bi obveznik, uz navedenu dužnost ravnatelja, u istoj ustanovi povremeno obavljao poslove savjetnika za planiranje prometa i infrastrukturnih sustava te bi to bilo uređeno ugovorom o radu, mogao bi temeljem obavljanja ovih poslova ostvarivati ove primitke, jer se ne bi radilo o zabranjenoj dodatnoj naknadi za poslove obnašanja javne dužnosti.**

**III. Nije u suprotnosti s odredbama ZSSI/21-a, ako je to određeno ugovorom ili nekim drugim aktom kojim se uređuje njegov radno-pravni status, da uz plaću za obnašanje ove javne dužnosti, ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristi službene stanove, prijevozna sredstava,** **računalo i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

 **- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

 **- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

 **jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

**III. S obzirom da je članstvo u Hrvatskoj komori inženjera građevinarstva strogo osobno i neprenosivo te vezano uz stručne kvalifikacije osobe, obveznik bi sam trebao podmiriti navedeni trošak.**

**IV. Obveznik Matej Badrov, ravnatelj Zavoda, za vrijeme obnašanja navedene javne dužnosti može povremeno obavljati stručne i savjetodavne poslove člana Stalnog savjetodavnog povjerenstva u postupku procjene utjecaja na okoliš za zahvate autocesta i državnih cesta i za to primati naknadu.**

**V. Sukladno članku 18. stavku 5. ZSSI/21-a, obveznik Matej Badrov, ravnatelj Zavoda, za vrijeme obnašanja navedene javne dužnosti može volonterski obavljati poslove tajnika, odnosno člana predsjedništva Vatrogasne zajednice Općine Sibinj te tajnika, odnosno člana Upravnog odbora Dobrovoljnog vatrogasnog društva Sibinj, s obzirom da se radi o neprofitnim pravnim osobama na čije se osnivanje i djelovanje primjenjuju odredbe Zakona o udrugama, ali bez prava na naknadu ili primanje dara u ovim ulogama, osim prava na naknadu putnih i drugih opravdanih troškova.**

**VI. Obveznik Matej Badrov, ravnatelj Zavoda može za vrijeme obnašanja navedene javne dužnosti biti član Hrvatske udruge diplomiranih inženjera Građevinskog fakulteta Sveučilišta u Zagrebu te član Društva arhitektonskih i građevinskih inženjera i tehničara Slavonski Brod, što je dužan navesti u imovinskoj kartici.**

Obrazloženje

Zahtjev za davanjem mišljenja Povjerenstva podnio je Matej Badrov, ravnatelj Zavoda. U knjigama ulazne pošte Povjerenstva zahtjev je zaprimljen 18. veljače 2022. pod poslovnim brojem 711-U-3037-M-102/22-01-3, povodom kojeg se vodi predmet broj M-102/22.

Člankom 3. stavkom 1. podstavkom 64. ZSSI/21-a propisano je da su ravnatelji županijskih zavoda za prostorno uređenje odnosno zavoda Grada Zagreba obveznici u smislu navedenog zakona, stoga je Matej Badrov povodom obnašanja dužnosti ravnatelja Zavoda obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da u Zavodu radi na radnom mjestu stručnog suradnika za promet i infrastrukturu od 16. kolovoza 2011. te da od 16. kolovoza 2013. radi na radnom mjestu stručnog savjetnika za planiranje prometa i infrastrukturnih sustava. Nadalje navodi da je 18. svibnja 2018. rješenjem imenovan vršiteljem dužnosti ravnatelja Zavoda te da je nakon provedenog javnog natječaja odlukom župana s danom 18. svibnja 2019. imenovan za ravnatelja navedene ustanove.

Također navodi da je potpisao ugovor na određeno vrijeme za radno mjesto ravnatelja sa Upravnim vijećem Zavoda, kojim se utvrđuje da je u Zavodu u radnom odnosu na neodređeno od 16. kolovoza 2011. u okviru kojeg obavlja poslove savjetnika za planiranje prometa i infrastrukturnih sustava.

U zahtjevu obveznik ističe da s obzirom na kapacitet Zavoda te specifičnost poslova izrade prostornih planova županija, gradova i općina, u čijoj izradi trebaju sudjelovati stručnjaci, sukladno članku 15. Zakona o poslovima i djelatnostima prostornog uređenja i gradnje („Narodne novine“, broj 78/15., 118/18. i 110/19.), uz obavljanje poslova ravnatelja obavlja i poslove savjetnika za planiranje prometa i infrastrukturnih sustava, kao član stručnog tima na izradi pojedinih prostornih planova.

Stoga traži mišljenje Povjerenstva smije li primiti naknadu za prehranu, božićnicu, uskrsnicu, regres, te dar za dijete, sukladno Zakonu o radu te općim aktima ustanove, te biti osiguran za slučaj ozljede na radu.

Navodi da je člankom 27. Zakona o prostornom uređenju („Narodne novine“, broj 153/13., 65/17., 114/18., 39/19. i 98/19) propisano koje poslove obavljaju županijski zavodi, te da su člankom 4. Pravilnika o izdavanju suglasnosti za obavljanje stručnih poslova prostornog uređenja („Narodne novine“, broj 136/15.) propisani uvjeti koje moraju ispunjavati županijski zavodi da bi dobili suglasnost za obavljanje stručnih poslova prostornog uređenja. Obveznik iznosi da je člankom 15. stavkom 1. Zakona o poslovima i djelatnostima prostornog uređenja i gradnje i članka 4. navedenog Pravilnika propisano da županijski zavod mora osigurati sudjelovanje ovlaštenog inženjera građevinarstva prilikom izrade prostornog plana.

Dodatno se obrazlaže kako se pri izradi prostornih planova gotovo uvijek radi o izmjeni dijela infrastrukture (promet, vodovod, kanalizacija), zbog čega je nužno sudjelovanje ovlaštenog inženjera građevinarstva, pri čemu obveznik napominje da ove poslove obavlja isključivo za Zavod, te da je član Hrvatske komore inženjera građevinarstva. Ističe kako ne obavlja druge poslove kao ovlašteni inženjer građevinarstva, kao i da je visina članarine određena Odlukom o visini članarine, upisnine i naknade za usluge Hrvatske komore inženjera građevinarstva od 14. studenoga 2015. te Odlukom o privremenom smanjenju članarine od 24. studenoga 2020.

Slijedom navedenog, traži mišljenje Povjerenstva smije li mu za Zavod za prostorno uređenje Brodsko-posavske županije platiti godišnju članarinu za članstvo u Hrvatskoj komori inženjera građevinarstva, odnosno je li to predstavlja povredu odredbi ZSSI/21-a.

Obveznik iznosi da temeljem Zakona o zaštiti okoliša („Narodne novine“, broj 80/13., 153/13., 78/15., 12/18 . 118/18.) ministar nadležan za zaštitu okoliša i prirode odlukom imenuje Stalno savjetodavno povjerenstvo u postupku procjene utjecaja na okoliš za zahvate autocesta i državnih cesta, u koje se imenuje i ravnatelj županijskog zavoda za prostorno uređenje, ovisno na čijem se prostoru planira zahvat. Navodi da članovi ovog Stalnog savjetodavnog povjerenstva imaju pravo na naknadu za svoj rad te traži mišljenje smije li istu primiti.

Obveznik navodi da je dobrovoljni operativni vatrogasac sa položenim stručnim ispitom i sklopljenom policom osiguranja, koju plaća Dobrovoljno vatrogasno društvo Sibinj te traži mišljenje može li biti tajnik, odnosno član predsjedništva po položaju u Vatrogasnoj zajednici Općine Sibinj te tajnik, odnosno član Upravnog odbora po položaju u Dobrovoljnom vatrogasnom društvu Sibinj, koje funkcije obavlja volonterski bez naknade.

Zaključno obveznik traži mišljenje Povjerenstva može li biti član Hrvatske udruge diplomiranih inženjera Građevinskog fakulteta Sveučilišta u Zagrebu te član Društva arhitektonskih i građevinskih inženjera i tehničara Slavonski Brod, za što ne prima nikakvu naknadu.

Obveznik je uz zahtjev priložio ugovor o radu na neodređeno, koji je u svojstvu zaposlenika sklopio 16. kolovoza 2011. sa Zavodom za radno mjesto stručnog suradnika za promet i infrastrukturu, Aneks I. Ugovoru o radu od 8. kolovoza 2013., koji je sklopio u svojstvu zaposlenika za radno mjesto savjetnika za planiranje prometa i infrastrukturnih sustava, rješenje župana Brodsko-posavske županije od 18. svibnja 2018., kojim je obveznik imenovan za vršitelja dužnosti ravnatelja Zavoda, odluku župana Brodsko-posavske županije od 16. svibnja 2019., kojom je temeljem provedenog javnog natječaja imenovan za ravnatelja Zavoda, ugovor o radu na određeno vrijeme od 17. svibnja 2019., koji je sklopio za radno mjesto ravnatelja Zavoda, 5. Izmjene i dopune Prostornog plana Brodsko-posavske županije iz prosinca 2020. i 3. izmjene i dopune Prostornog plana uređenja Općine Vrpolje iz ožujka 2021., Izvješće o stanju u prostoru Brodsko-posavske županije iz listopada 2021., koje je dokumente izradilo Zavod, u čemu je sudjelovao i obveznik kao ovlašteni inženjer građevinarstva, potvrdu Hrvatske komore inženjera građevinarstva od 10. veljače 2022., kojom se potvrđuje da je obveznik ovlašteni inženjer građevinarstva, odluka ministra zaštite okoliša i energetike od 15. lipnja 2018. kojom se za člana Stalnog savjetodavnog stručnog povjerenstva u postupku procjene utjecaja na okoliš za zahvate autocesta i državnih cesta imenuje ravnatelj županijskog zavoda za prostorno uređenje te kasnije izmjene i dopune ove odluke.

Uvidom u podatke sudskog registra nadležnog Trgovačkog suda u Osijeku – Stalna služba u Slavonskom Brodu, utvrđeno je da je Brodsko-posavska županija jedni osnivač Zavoda.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 23. stavkom 2. Zakona o vatrogastvu („Narodne novine“, broj 125/19.) propisano je da je vatrogasna zajednica grada, odnosno općine nadležno tijelo za vatrogastvo na razini jedinice lokalne samouprave, a osniva se u jedinicama lokalne samouprave gdje postoje dvije ili više članica vatrogasne zajednice te se osnivaju, djeluju i prestaju s djelovanjem sukladno odredbama zakona koji uređuje osnivanje i djelovanje udruga, ako tim Zakonom za pojedina pitanja nije drukčije određeno.

Prema članku 27. stavku 2. navedenog Zakona, vatrogasnom zajednicom grada, područja odnosno općine upravlja predsjedništvo koje čine predsjednici dobrovoljnih vatrogasnih društava, zapovjednici javnih vatrogasnih postrojbi te ovlašteni odnosno izabrani predstavnik vatrogasnih postrojbi u gospodarstvu s područja vatrogasne zajednice, koji se biraju na mandat od pet godina.

Člankom 36. stavkom 2. Zakona o vatrogastvu propisano je da je dobrovoljno vatrogasno društvo s pripadajućom vatrogasnom postrojbom nadležno tijelo za vatrogastvo, odgovorno za provedbu vatrogasne djelatnosti na području jedinice lokalne samouprave sukladno vatrogasnom planu grada odnosno općine, koje u okviru svog djelokruga i nadležnosti odgovara gradonačelniku, odnosno općinskom načelniku. Dobrovoljno vatrogasno društvo osniva se, djeluje i prestaje s djelovanjem sukladno odredbama zakona koji uređuje osnivanje i djelovanje udruga, ako tim Zakonom za pojedina pitanja nije drukčije određeno i samostalna je pravna osoba s ovlastima.

Jedno od tijela dobrovoljnog vatrogasnog društva je upravni odbor koje je, sukladno članku 40. Zakona, nadležno za predlaganje statuta i izmjena i dopuna, verificiranje mandata članova zapovjedništva, biranje, imenovanje i razrješavanje članova tijela, odlučivanje o udruživanju u saveze, zajednice, mreže i druge oblike povezivanja, donošenje godišnjeg programa rada i financijskog plana, na prijedlog zapovjednika i predsjednika te obavljanje i drugih poslova.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju, osim ako posebnim zakonom za pojedine kategorije obveznika nije drukčije propisano.

U konkretnom slučaju Matej Badrov je zaposlen na radnom mjestu ravnatelja Zavoda na mandatno razdoblje, ali je prethodno bio u navedenoj ustanovi zaposlen na radnom mjestu savjetnika za planiranje prometa i infrastrukturnih sustava na neodređeno vrijeme, koje je poslove povremeno nastavio obavljati i za vrijeme obnašanja dužnosti ravnatelja, s obzirom na potrebu Zavoda za obavljanjem tih poslova.

Matej Badrov, ravnatelj Zavoda ne može uz plaću za obnašanje navedene javne dužnosti primati i božićnicu, regres, dar za dijete, uskrsnicu jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, ako bi obveznik uz dužnost ravnatelja Zavoda povremeno u istoj ustanovi obavljao navedene druge poslove savjetnika za planiranje prometa i infrastrukturnih sustava na neodređeno vrijeme te bi to bilo uređeno ugovorom o radu, mogao bi u tom svojstvu ostvarivati primitke božićnice, regresa, i sl., mogao bi temeljem obavljanja istog posla primiti ove dodatne naknade, jer u tom slučaju one ne bi bile primljene povodom obnašanja dužnosti ravnatelja, već za obavljanje te druge djelatnosti, slijedom čega se ne bi radilo o dodatnoj naknadi za poslove obnašanja javne dužnosti.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI/21-a da obvezniku istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

U odnosu na plaćanje članarine Hrvatskoj komori inženjera građevinarstva, utvrđuje se kako je njezino plaćanje pretpostavka za članstvo u navedenoj Komori, odnosno za obavljanje poslova ovlaštenog inženjera građevinarstva. Iako u ovoj situaciji obveznik navodi da ove poslove obavlja isključivo za Zavod, ističe se da je članstvo u strukovnoj komori povezano s konkretnom osobom koja time stječe licencu, odnosno ovlaštenje za obavljanje određenih stručnih poslova, te da je ista strogo osobna i neprenosiva, odnosno vezana za stručne kvalifikacije osobe, a ne za obnašanje javne dužnosti, slijedom čega bi u ovome slučaju teret plaćanja članarine trebao snositi obveznik.

Osim toga, ne može se isključiti mogućnost da bi obveznik u nekom trenutku poslove koje obavlja temeljem članstva u Hrvatskoj komori inženjera građevinarstva mogao povremeno ili stalno započeti obavljati u privatnom aranžmanu, stoga bi se našao u situaciju da je pravo njihova obavljanja te ostvarivanja privatnih interesa stekao temeljem uplate tijela javne vlasti u kojem obnaša dužnost.

U pogledu obavljanja funkcije člana Stalnog savjetodavnog povjerenstva u postupku procjene utjecaja na okoliš za zahvate autocesta i državnih cesta, u koje se imenuje i ravnatelj županijskog zavoda za prostorno uređenje, ovisno na čijem se prostoru planira zahvat, o čemu odlučuje ministar nadležan za zaštitu okoliša i prirode, Povjerenstvo tumači da se radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznik temeljem odredbe članka 17. stavka 2. ZSSI/21-a može istovremeno uz profesionalno obnašanje javne dužnosti obavljati ovu funkciju te za to primati naknadu.

Također, obveznik može, sukladno članku 18. stavku 5. ZSSI/21-a, istodobno s obnašanjem dužnosti ravnatelja Zavoda biti tajnik, odnosno član predsjedništva Vatrogasne zajednice Općine Sibinj te tajnik, odnosno član Upravnog odbora Dobrovoljnog vatrogasnog društva Sibinj, koje na području jedinice lokalne samouprave obavljaju djelatnost vatrogastva, odnosno djelatnost od javnog interesa, jer se radi o obavljanju izvršnih i upravnih funkcija u neprofitnim pravnim osobama na koje se primjenjuje odredbe Zakona o udrugama, te pod uvjetom da već ne obavlja funkciju u druge dvije udruge (neprofitne pravne osobe). Ukazuje se obvezniku da je podatak o obavljanju navedenih funkcija dužan navesti u imovinskoj kartici.

Obveznik povodom članstva u upravnim tijelima navedenih neprofitnih pravnih osoba nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.

U odnosu na članstvo u udrugama za vrijeme obnašanja javne dužnosti, Povjerenstvo ističe da odredbama ZSSI/21-a u tom smislu nije propisano nikakvo ograničenje, slijedom čega obveznik može biti član Hrvatske udruge diplomiranih inženjera Građevinskog fakulteta Sveučilišta u Zagrebu te član Društva arhitektonskih i građevinskih inženjera i tehničara Slavonski Brod, te je dužan podatke o članstvu navesti u imovinskoj kartici.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Matej Badrov, putem elektroničke dostave
2. Objava na internetskoj stranici Povjerenstva
3. Pismohrana